Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen kaasunsiirtoverkkoihin pääsyä koskevista edellytyksistä /* KOM/2004/0760 lopull. - COD 2003/0302 */





Bryssel 16.11.2004 KOM(2004) 760 lopullinen 203/0302 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen kaasunsiirtoverkkoihin pääsyä koskevista edellytyksistä 203/0302 (COD) KOMISSION TIEDONANTOEUROOPAN PARLAMENTILLEEY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen kaasunsiirtoverkkoihin pääsyä koskevista edellytyksistä 1- TAUSTAA +++++ TABLE +++++ 2- KOMISSION EHDOTUKSEN TARKOITUS Kyseinen ehdotus Euroopan parlamentin ja neuvoston asetukseksi täydentää maakaasun sisämarkkinoita koskevista yhteisistä säännöistä ja direktiivin 98/30/EY kumoamisesta annettua direktiiviä 2003/55/EY. Sillä pyritään asettamaan vähimmäisvaatimukset kaasunsiirtoverkkoihin pääsyä koskeville edellytyksille. Muun muassa Madridissa järjestetyn Euroopan kaasualan sääntelyfoorumin kautta saadut kokemukset osoittavat, että markkinoiden laadullinen avaaminen on yhtä tärkeää kuin määrällinen avaaminen. Direktiivillä 2003/55/EY markkinat avataan täydellisesti heinäkuuhun 2007 mennessä, mutta tällä hetkellä kolmansien osapuolten mahdollisuudet käyttää verkkoa ovat jäsenvaltioissa sellaiset, että toimintaedellytykset ovat kaikkea muuta kuin tasavertaiset. Sekä direktiivissä 2003/55/EY että ehdotetussa asetuksessa tunnustetaan kolmansien osapuolten verkkoonpääsyn keskeinen merkitys tärkeimpänä tapana avata markkinoita ja lisätä kilpailua. Direktiivissä määritellään ainoastaan tavoitteet, kun taas asetuksella pyritään asettamaan vähimmäisvaatimukset direktiivin tämän keskeisen elementin, eli siirtoverkon käyttöehtojen osalta. 3- YHTEISTÄ KANTAA KOSKEVAT HUOMAUTUKSET Jäljempänä 4.4 kohdassa tarkasteltuja kysymyksiä lukuun ottamatta yhteinen kanta vastaa sisällöltään täysin komission ehdotusta. Muutamilla neuvoston ja Euroopan parlamentin muilla muutoksilla selvennetään asetuksen säännöksiä siten, että asetus on johdonmukaisempi direktiiviin 2003/55/EY kanssa. Jäsenvaltiot ovat selvästi tunnustaneet tällaisen asetuksen tarpeellisuuden, mutta myös sen tosiasian, että asetuksen soveltamisalan on kilpailun vääristymisen ja syrjinnän välttämiseksi oltava pelkkiä rajatylittäviä kysymyksiä laajempi. 4- KOMISSION YKSITYISKOHTAISET HUOMAUTUKSET 4.1 Komission hyväksymät tarkistukset, jotka on sisällytetty yhteiseen kantaan kokonaan tai osittain Tarkistus 1: Tarkistus on hyväksyttävissä niiltä osin kuin sillä korostetaan tarvetta poistaa jäljellä olevat kaupan esteet. Tarkistus 3: Tässä tarkistuksessa korostetaan kuulemisen ja yhteistyön tarvetta komission ja alan teollisuuden välillä, mistä komissio on samaa mieltä. Tarkistus 4: Tarkistuksen hyväksyttävissä olevalla osalla selkeytetään alkuperäistä ehdotusta. Tarkistus 7: 'Verkonkäyttäjän' ehdotettu määritelmä selventää ja yksinkertaistaa komission esittämää määritelmää rajoittamatta kuitenkaan sen laajuutta. Tarkistus 12: Tällä tarkistuksella saatetaan teksti johdonmukaiseksi direktiivin 2003/55/EY vastaavien säännösten kanssa. Siinä otetaan huomioon myös se, että joissain jäsenvaltioissa esiintyy jo jossain määrin kilpailua eri siirtoverkkojen välillä. Lopuksi tarkistuksessa todetaan tarve ottaa maksujen määrittämisessä huomioon myös se, että niiden on kannustettava infrastruktuuri-investointeihin sekä sellaisiin investointeihin, joilla pyritään poistamaan kaasun siirtoa vaikeuttavat laatu- ja muut yhteentoimivuusongelmat. Tarkistus 13: Tariffirakenteiden ja tasemekanismien lähentäminen parantaisi maakaasun kaupan edellytyksiä. Tarkistus 15: Asia voitaisiin jättää markkinoiden ratkaistavaksi, koska on siirtoverkonhaltijan etujen mukaista tarjota markkinoilla mahdollisimman suurta kapasiteettia. Tarkistus 18: Tämä tarkistus liittyy tärkeään Madridin prosessissa käsiteltyyn näkökohtaan. Sillä suojataan siirtoverkonhaltijoita riskeiltä, jotka liittyvät verkonkäyttäjien epätaloudelliseen tai epäluotettavaan toimintaan. Tarkistukset 19, 26 ja 32: Näillä tarkistuksilla selkeytetään tekstiä. Tarkistukset 20 ja 39: Nämä tarkistukset perustuvat Madridissa sovittuihin kolmannen osapuolen verkkoonpääsyyn liittyviä hyviä toimintatapoja koskeviin suuntaviivoihin ja niissä on löydetty tasapaino markkinakilpailun ja toimitusvarmuuden välillä. Tarkistus 21: On tärkeää määritellä ajanjakso, jonka perusteella käyttämätöntä kapasiteettia olisi tarjottava keskeytyvästi. Tämän ajanjakson on oltava asiaan reagoimiseksi sopivan mittainen, jotta verkonkäyttäjät pääsevät hyötymään palvelusta. Tarkistus 23: Tietojen julkaiseminen tariffien määrittämisestä, menettelyistä ja rakenteesta on selvä avoimuusvaatimus ja näin ollen tarpeen kilpailun mahdollistamiseksi ja kohtuuttomien ja epäasianmukaisten tariffien ehkäisemiseksi. Tarkistuksen 25 keskiosa: Määrittämällä verkonkäyttäjien kuulemisen jälkeen ne verkon kohdat, joita koskevat tiedot on julkistettava, voidaan varmistaa, että tietoa julkaistaan juuri niistä verkon kohdista, jotka ovat markkinoiden kannalta kaikkein tärkeimpiä. Tarkistus 28: Tarkistus vastaa Madridin suuntaviivojen sanamuotoa. Neuvosto on säilyttänyt tarkistuksen sisällön, mutta muuttanut sanamuotoa oikeudellisen selkeyden ja tekstin johdonmukaisuuden parantamiseksi. Tarkistus 29: Tasehallintajärjestelmien yhdenmukaistaminen on tärkeää kaasun esteettömän kulun ja spot-markkinoiden kehityksen kannalta. Tarkistus 34: Tämä tarkistus on hyödyllinen lisäys ja heijastelee asetuksen (EY) N:o 1228/2003 vastaavia säännöksiä. Tarkistus 36: Tällä tarkistuksella tehostetaan komission työtä ja selkeytetään komission raportointivelvollisuuksia. Tarkistus 38: Verkonkäyttäjien osallistuminen vakiomuotoisten sopimusten ja verkon käyttösääntöjen kehittämiseen lisäisi näiden merkitystä ja käyttökelpoisuutta. Tarkistukset 40 ja 41: Tarkistus perustuu Madridissa sovittuihin vapaaehtoisiin suuntaviivoihin. Verkonkäyttäjien on saatava tietää, minkälaiset tilanteet voivat vaikuttaa sovitun kapasiteetin saatavuuteen voidakseen ryhtyä tarvittaviin toimenpiteisiin omien asiakkaidensa tarpeiden tyydyttämiseksi. Tässä suhteessa olisi pyrittävä mahdollisimman suureen avoimuuteen. 4.2 Komission hyväksymät tarkistukset, joita ei ole sisällytetty yhteiseen kantaan Ei ole. 4.3 Komission hylkäämät tarkistukset, joita ei ole sisällytetty yhteiseen kantaan Tarkistukset 1 ja 4: Komissio ei voi hyväksyä tarkistuksen niitä osia, jotka saattaisivat rajoittaa asetuksen soveltamisalan rajatylittävään kauppaan. Asetuksen soveltamisalan rajoittaminen rajatylittävään kauppaan tekisi asetuksen tavoitteiden saavuttamisen mahdottomaksi. Asetuksen soveltamisalan rajoittaminen rajatylittävään kauppaan merkitsisi, että asetuksella ei voitaisi varmistaa tasavertaisia edellytyksiä verkkoon pääsyn ehtojen osalta varsinkaan niissä jäsenvaltioissa, joissa on useampi kuin yksi siirtoverkonhaltija. Asetuksella säännellyt seikat ovat tärkeitä kaikille kaasuverkoille, ei ainoastaan maiden välisille yhteyksille. Asetuksen soveltamisalan rajoittaminen rajatylittävään kauppaan tekisi asetuksesta siis lähes hyödyttömän. Tarkistukset 2 ja 5 sekä tarkistuksen 6 alkuosa: Tarkistuksessa annetaan se väärä mielikuva, että kilpailu EU:ssa tehostuisi ainoastaan rajatylittävää kaasunsiirtoa lisäämällä, kun todellisuudessa tähän päästään lisäämällä sellaisten markkinatoimijoiden määrää, jotka pystyvät tarjoamaan kaasua missä tahansa EU:ssa (eli jäsenvaltioiden sisällä ja niiden välillä). (Ks. myös tarkistuksia 1 ja 4 koskevat huomautukset). Tarkistuksen 6 toinen osa: Tarkistuksella rajoitetaan asetuksen soveltamisala direktiivissä 2003/55/EY määriteltyihin siirtoverkonhaltijoihin. Alueelliset siirtojärjestelmät jäisivät tällöin todennäköisesti soveltamisalan ulkopuolelle, jolloin siirtoverkkoihin pääsyn edellytykset eivät olisi tasavertaiset. Tarkistus 8: Tarkistuksessa ei tehdä selvää eroa asetuksen perustana toimivien 'ensimarkkinoiden' ja 'jälkimarkkinoiden' käsitteiden välillä. Tarkistus jättäisi varaa väärinkäsityksiin tulkittaessa 8 artiklaa ("Kapasiteettioikeuksien kauppa"), joka koskee jälkimarkkinoita. Tarkistukset 9 ja 10: Näissä tarkistuksissa määritellyt käsitteet eivät esiinny tekstissä, joten määritelmiä ei tarvita. Tarkistus 11: 'Olennaisten verkon kohtien' määritelmä olisi sisällytettävä asetuksen liitteenä oleviin suuntaviivoihin, jotta sitä voitaisiin nopeasti ja joustavasti mukauttaa markkinoiden kehitykseen. Varastot on tarkoituksellisesti jätetty asetuksen soveltamisalan ulkopuolelle, koska niiden erityispiirteet ja sääntelyvaatimukset edellyttävät omaa lähestymistapaansa. Tarkistus 14: Tätä tarkistusta olisi sen ylimalkaisen sanamuodon vuoksi vaikeaa tai jopa mahdotonta soveltaa käytännössä. Tarkistus 16: Tarkistuksessa käsitellyt asiat eivät kuulu asetuksen soveltamisalaan. Tarkistus 17: Tarkistuksella pyritään asettamaan kapasiteettioikeuksien haltijoille velvoite tarjota käyttämätöntä kapasiteettia jälkimarkkinoilla. Komissio on samaa mieltä tarkistuksen tavoitteista ja tarkoitusperistä, mutta pitää olemassa olevien sopimusten kannalta taloudellisia kannustimia lupaavimpana toimintamallina. Uusien sopimusten osalta asiaa käsitellään 5 artiklan 2 kohdassa. Tarkistus 22: Tarkistus jättäisi huomattavasti tulkinnanvaraa sen suhteen, mitä "pitkäaikaisella ja merkittävällä sopimusperusteisella ylikuormituksella" tarkoitetaan. Lisäksi tarkistus heikentäisi vastaavia säännöksiä komission tekstissä. On syytä korostaa, että vaikka voimassa oleviin sopimuksiin on oikeudellisista syistä suhtauduttava eri tavoin, on erittäin tärkeää, että uusissa sopimuksissa otetaan huomioon se, että kapasiteetin käyttämättä jättäminen ei kilpailumarkkinoilla ole hyväksyttävää ja että kapasiteettiin sovelletaan käytä-tai-menetä -periaatetta. Tarkistus 24: Tarkistus ei tuo ehdotukseen mitään uutta. Asianomaiset verkon kohdat määritellään 6 artiklan 3 kohdassa ja liitteessä. Tarkistuksen 25 alku- ja loppuosa: Niitä siirtoverkon kohtia, joita koskevat tiedot on julkistettava, olisi selkeyden vuoksi käsiteltävä ainoastaan 6 artiklan 3 kohdassa. Joidenkin siirtojärjestelmien poistumiskohtien suuren määrän vuoksi on tärkeää ilmoittaa ainakin prosenttiosuus niille poistumiskohdille, joita koskevat tiedot on julkaistava. Tämä tehdäänkin liitteessä. Tarkistus 27: Euroopassa käytössä olevien siirtojärjestelmien suurten erojen vuoksi tarkistus vaikuttaisi ennenaikaiselta. Järjestelmän koko, varastojen saatavuus ja muut siirtoverkonhaltijan käytettävissä olevat säätelyvälineet voivat määrätä sen mahdollisuudet tasapainottaa tarjontaansa. Lisäksi viittaus markkinaperusteisiin tasehallintajärjestelmiin on liian monitulkintainen, koska EU:n kaasumarkkinoilla on käytössä monenlaisia markkinaperusteisia järjestelmiä. Tarkistus 30: Tarkistus voi antaa väärän signaalin, rajoittaa toteutettavat toimenpiteet ainoastaan kuulemisiin ja estää sääntelyviranomaisten osallistumisen, jota pidetään välttämättömänä syrjimättömien ja avoimien sopimusmenettelyjen kannalta. Tarkistus 31: Tarkistus estäisi alan teollisuuden asianmukaisen kuulemisen, jota komissio pitää erittäin tärkeänä. Tarkistus 35: Komissio on useaan otteeseen todennut aikomuksensa harjoittaa tiivistä yhteydenpitoa alan teollisuuden ja kaasun kuluttajien kanssa, mutta olisi institutionaalisesti epäasianmukaista sitoa komitologiasääntöjen mukaisesti perustettu komitea jonkin tietyn tahon kuulemiseen. Tarkistus 37: Joillain jäsenvaltioilla on edelleen poikkeuksia direktiivin 98/30/EY noudattamisesta. Yhteisön lainsäädännön, erityisesti direktiivin 2003/55/EY 22, 27 ja 28 artiklan ja tämän asetuksen säännösten johdonmukaisen soveltamisen varmistamiseksi poikkeukset ja vapautukset tämän asetuksen noudattamisesta ovat vääjäämättömiä, koska asetus täydentää direktiivin sellaisia säännöksiä, joita koskevia vapautuksia kyseisillä jäsenvaltioilla edelleen on. Tarkistus 42: Verkon paineolosuhteet vaihtelevat hyvin lyhyellä varoitusajalla. Tähän liittyvistä teknisistä syistä julkistettu kapasiteetti on usein vahvistettava ennen sopimuksen tekemistä. Tämä koskee erityisesti lyhytaikaisia palveluja ja lyhyellä varoitusajalla tilattavia palveluja. 4.4. Komission hylkäämät tarkistukset, jotka on sisällytetty yhteiseen kantaan Tarkistus 33: Komissio pitää tärkeänä korostaa Euroopan kansalaisten ja yritysten oikeutta turvautua tarvittaessa Euroopan yhteisöjen tuomioistuimeen. Sovittaessaan 11 artiklaa asetusehdotuksen vaatimuksiin neuvosto on kuitenkin poistanut kokonaan 11 artiklan 2, 3, 4 ja 5 kohdan, jolloin se on myös sisällyttänyt asetukseen parlamentin tarkistuksen 33. Komissio hyväksyy tämän neuvoston lähestymistavan, joka sujuvoittaa asetuksen säännöksiä. 4.5. Neuvoston tekemät muutokset Komission alkuperäisen ehdotuksen 2 artiklan 23 ja 24 kohdassa olleet 'markkinoiden uuden yrittäjän' ja 'pienen toimijan' määritelmät on poistettu. Komissio hyväksyy tämän koska käsitteet 'markkinoiden uusi yrittäjä' ja 'pieni toimija' ovat riittävän selviä. Markkinoiden uusia yrittäjiä koskevat säännökset asetuksen tekstissä on kuitenkin säilytetty. Yhteisen kannan 9 artiklan 1 ja 2 kohdassa neuvosto on supistanut komission ehdottamaa komitologiamenettelyn soveltamisalaa. Se on poistanut kaikki aiheet, jotka eivät vielä sisälly asetuksen liitteenä oleviin suuntaviivoihin. Vain liitteen suuntaviivoissa jo käsitellyt aiheet on säilytetty. Neuvoston poistamia aiheita voitaisiin käsitellä myöhemmässä vaiheessa, esimerkiksi toimitettaessa direktiivin 2003/55/EY (ns. toisen kaasun sisämarkkinoita koskevan direktiivin) 30 artiklan mukaista kertomusta. Välttääkseen sellaista tulkintaa, että asetuksen liitteenä olevat suuntaviivat edellyttäisivät EU:n laajuista standardointia tai yhdenmukaistamista, neuvosto on lisännyt asian selventämiseksi 9 artiklaan uuden 3 kohdan. Komission tarkoituksena ei missään vaiheessa ole ollut verkkoonpääsyn ehtojen ja edellytysten standardointi yhteisön tasolla, vaan vähimmäisvaatimusten asettaminen verkkoonpääsylle. Näin ollen komissio voi hyväksyä 9 artiklan 3 artiklan. Johdonmukaisuuden varmistamiseksi suhteessa direktiiviin 2003/55/EY neuvosto on lisännyt artiklan 16 ("Poikkeukset ja vapautukset"). Artiklan säännökset johtavat yhteisön lainsäädännön johdonmukaiseen soveltamiseen. Kyseisessä 16 artiklassa ei laajenneta direktiivissä 2003/55/EY jo säädettyjä poikkeuksia, vaan annetaan direktiivin 2003/55/EY 28 artiklan mukaisen poikkeuksen omaaville jäsenvaltioille oikeus hakea tilapäistä poikkeusta tämän asetuksen soveltamiseen. Komissio päättää poikkeuksen myöntämisestä. Komissio hyväksyy asetuksen voimaantuloajankohdan siirtämisen vuodella eteenpäin alkuperäiseen ehdotukseen verrattuna. Lisäksi komissio hyväksyy sen, että asetuksen liitteenä olevia suuntaviivoja ei tarkisteta ennen 1. tammikuuta 2007. Koska komissio pitää asetuksen liitteenä olevia suuntaviivoja riittävän kattavina ja ajanmukaisina markkinoiden nykyvaatimuksiin vastaamiseksi, se voi hyväksyä myös tämän ehdotuksen. 5- PÄÄTELMÄT Komissio olisi halunnut asetuksen tulevan voimaan vuonna 2005, mutta katsoo 10. kesäkuuta (määräenemmistöllä) saavutetun poliittisen yhteisymmärryksen ja sen jälkeen 12. marraskuuta 2004 vahvistetun yhteisen kannan kaikilta osin saavuttavan asetukselle asetetut tavoitteet. Näin ollen komissio tukee yhteistä kantaa. Liite Ehdotus asetukseksi kaasunsiirtoverkkoihin pääsyä koskevista edellytyksistä Komission lausuma Varastot ja niiden käyttöoikeudet eivät kuulu tämän asetuksen soveltamisalaan. Tästä syystä varastoja ja niiden käyttöoikeuksia ei käsitellä tämän asetuksen 9 artiklan 1 kohdassa säädetyissä tai 9 artiklan 2 kohdan nojalla tarkistetuissa suuntaviivoissa.